ASÉ SIMEN KOUYON | Montray Kréyol\nCette semaine :349,722\nNi dé fwa éti ou ka mandé kow ess sé pass dé sekten moun sav ki lavi yo pa ta yo, ki fè yo ka simen kouyon kon yo ka fè a ? Gwo pwoblenm lan, sé ki yo sanfouté lavi yo, piss i pa ta yo, men lè ou ni an bagay pou an ti moman, ess i pa ka ta’w tou, omwen padan ti moman tala ? Sé ki délè, ou pa mandé sé fouben an ayen yo, men yo sa touvé moyen vini chaché’w la ou yé a, asou chimen yo, pou tjwé’w an pasan, san ki yo, ayen pa rivé yo, pa menm an ti grijiti anlè fidji.\nEss sé jendam ki pou véyé lavi sé ti jennjan an ki a chouval asou mobilett yo a, tou débiélé, é san manman ? Ki jou sé ti manfouben tala ké konprann lavi sé ansel fwa ou ka ni’y ? Ou pa ka pé mandé viré ba’w dott lavi, konsidiré sé an katt siléma ou ka genyen oben an titjé restoran ou lé yo ba’w, kidonk ou pé viré mandé viv, ou pa kay jenmen viré ni sa ou ka mandé a : lavi. Ou sé wouklé, ou sé pléré, ou sé lité, menmsi ou sé goumen pou pa ped lavi, lè Bazil désann pou chayé’w alé lotbò a, i ka chayé’w alé. I ka trapé’w mennen’w monté an Galilé an bon fwa, ki ou lé ki ou pa lé.\nMwen, lè man sav an bagay pa ta mwen, sé la man ka pwan toutt kalté model gwan pokosion, pou prézèvé bagay moun an ki pa ta mwen an, ankò pliss. É menm lè ou fè’y, sa pa lé di ou kay genyen.\nGrijiti : écorchure\nManfouben : irresponsable